Dali-kunswerk beskadig toe vrou selfie wou neemSkermgreep uit kringtelevisiebeeldmateriaal van die voorval ŉ Jong vrou wat ŉ selfie wou neem, het ŉ skildery deur die bekende Spaanse kunstenaar Salvador Dali by ŉ galery in Rusland beskadig. Die skildery, van die “Los Caprichos”-reeks, is omgestamp toe die vrou ŉ foto van haarself voor die kunswerk wou neem, het ŉ polisiewoordvoerder aan plaaslike media gesê. ŉ Raam van ŉ ander skildery deur die Spaanse kunstenaar Francisco Goya is ook tydens die voorval by die galery in Yekaterinburg beskadig, berig staatsnuusagentskap RIA Novosti. Die vrou en haar drie vriende se gedrag “was onbehoorlik”, het ŉ verteenwoordiger van die Glavny Prospekt gesê. Owerhede het besluit om nie klagtes aanhangig te maak nie, omdat die optrede nie moedswillig was nie.